**แบบฟอร์มการเขียนแบบถอดประสบการณ์การเรียนรู้ ด้านเทคนิคการเรียนการสอน**

**1. ชื่อ-สกุล ผู้เล่าเรื่อง**  อาจารย์ ศุภรัตน์ แป้นโพธิ์กลาง คณะวิชา/หน่วยงาน คณะพยาบาลศาสตร์

**2. ชื่อ-สกุล ผู้บันทึก** อาจารย์ ศุภรัตน์ แป้นโพธิ์กลาง คณะวิชา/หน่วยงาน คณะพยาบาลศาสตร์

**3. บทบาท หน้าที่และความรับผิดชอบของผู้เล่าเรื่อง**

- อาจารย์ในสาขาวิชาการพยาบาลอนามัยชุมชน คณะพยาบาลศาสตร์

- ผู้ช่วยคณบดี คณะพยาบาลศาสตร์

**4. เรื่องที่เล่า**

การเรียนการสอนเชิงบูรณาการการบริการชุมชน

**5. ความเป็นมาของเรื่องที่เล่า**

สืบเนื่องจากผู้แทนของคณะพยาบาลศาสตร์ เข้าร่วมลงพื้นที่และสังเกตการณ์โครงการตามพระราชดำริสมเด็จพระเทพรัตนราชสุดาฯ สยามบรมราชกุมารี ในพื้นที่อำเภออมก๋อย จังหวัดเชียงใหม่ ซึ่งเป็นชุมชนชาวเขาเผ่ากะเหรี่ยงที่ต้องการการพัฒนาความเป็นอยู่และสร้างอาชีพ เพื่อให้คุณภาพชีวิตดีขึ้น ชุมชนนี้มุ่งพัฒนาความสามารถของเยาวชนในการให้การดูแลสุขภาพเบื้องต้นแก่คนในพื้นที่ โดยมีครูอาสาสมัครเป็นผู้ช่วยเหลือดูแล แต่จากการสำรวจยังพบว่า ชุมชนแห่งนี้ยังมีปัญหาด้านสุขภาพและอนามัย ปัญหาสุขภาพที่พบมากคือ โรคระบบทางเดินหายใจ โรคหนอนพยาธิ เบาหวาน และความดันโลหิตสูง เป็นต้น การที่คนในชุมชนจะสามารถดูแลตนเองได้นั้น จำเป็นต้องมีความรู้และทักษะการดูแลสุขภาพเป็นเบื้องต้น ซึ่งครูเองก็ยังขาดความรู้และทักษะในการดูแลด้านปัญหาสุขภาพอนามัย

คณะพยาบาลศาสตร์ ได้เข้าร่วมโครงการกับมหาวิทยาลัยพระจอมเกล้าธนบุรี (มจธ.) ที่ทำหน้าที่เป็นผู้รับผิดชอบหลักของโครงการตามพระราชดำริฯ โดยมุ่งเน้นการจัดโครงการการดูแลสุขภาพเบื้องต้นของคนในชุมชน และพัฒนาศักยภาพอาสาสมัครสาธารณสุขชุมชน (อสม.) ให้มีความรู้และสามารถเป็นผู้นำในการเปลี่ยนแปลงการดูสุขภาวะของคนในชุมชนให้ดีขึ้น การดำเนินงานของคณะได้บูรณาการการเรียนการสอนในรายวิชาภาคปฏิบัติ กับการบริการวิชาการแก่ชุมชน โดยนำนักศึกษาพยาบาลชั้นปีที่ 3-4 ฝึกปฏิบัติการพยาบาล 3 รายวิชา ได้แก่ วิชาการปฏิบัติการการพยาบาลอนามัยชุมชน วิชาปฏิบัติการการพยาบาลรวบยอด และวิชาปฏิบัติการการพยาบาลมารดา ทารก และการผดุงครรภ์ 2 ณ โรงพยาบาลอมก๋อย และลงพื้นที่เพื่อประเมินและช่วยเหลือดูแลสุขภาพอนามัยของคนในพื้นที่ชุมชนบ้านซอแอะ บ้านเลอะกรา และบ้านยองแหละ อำเภออมก๋อย จังหวัดเชียงใหม่ นอกจากคนในชุมชนจะได้รับการดูแลทางด้านสุขภาพที่ดีแล้ว นักศึกษายังได้เรียนรู้วิถีชีวิต วัฒนธรรมที่แตกต่าง เป็นการบูรณาการความรู้จากห้องเรียนสู่การปฏิบัติและพัฒนาการมีจิตอาสาที่แท้จริง

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ เทคนิคหรือกลยุทธ์ที่ใช้ ผู้มีส่วนร่วม อุปสรรคหรือปัญหาในการทำงาน และแนวทางการแก้ไข**

**6.1 วิธีการ/ขั้นตอน หรือกระบวนการที่ทำให้งานนั้นประสบความสำเร็จ**

1) อาจารย์เล่าประสบการณ์จริงจากการลงพื้นที่ในการดูแลสุขภาพของคนในชุมชนที่ห่างไกลให้แก่นักศึกษา เพื่อแลกเปลี่ยนประสบการณ์และสร้างแรงบันดาลใจ

2) อาจารย์เสริมสร้างพลัง (Empowerment) ความมั่นใจให้แก่นักศึกษาได้ตระหนักถึงการมีความรู้ความสามารถในตนเองภายหลังการเรียนทฤษฎีในรายวิชาการพยาบาล เพื่อให้นักศึกษาเกิดความมั่นใจในความสามารถของตนในการฝึกปฏิบัติ

3) ประชาสัมพันธ์และรับสมัครนักศึกษาที่ต้องการเข้าร่วมโครงการการฝึกปฏิบัติการพยาบาลร่วมกับการบริการวิชาการในพื้นที่อำเภออมก๋อย จังหวัดเชียงใหม่

4) อาจารย์และนักศึกษาที่อาสาเข้าร่วมโครงการพูดคุย แลกเปลี่ยนความคิดเห็นและความพร้อมในการฝึกภาคปฏิบัติ พร้อมกับนัดหมายการเดินทางลงพื้นที่จริง โดยคณะได้ประสานงานไปยังหน่วยงานและผู้เกี่ยวข้องในพื้นที่ล่วงหน้า

5) อาจารย์และนักศึกษาลงพื้นที่จริง เพื่อสร้างสัมพันธภาพกับชุมชน ศึกษาและทำความเข้าใจบริบทของชุมชน พร้อมกับสำรวจข้อมูล ปัญหา และความต้องการทางด้านสุขภาพอนามัยของคนในชุมชน

6) อาจารย์และนักศึกษารวบรวมและวิเคราะห์ข้อมูลที่ได้จากการศึกษา นำเสนอและแลกเปลี่ยนข้อมูลร่วมกันกับครูอาสาสมัคร ผู้นำชุมชน และคนในชุมชน เพื่อสรุปประเด็นปัญหา และแนวทางแก้ไขปัญหาร่วมกัน

7) นักศึกษาฝึกปฏิบัติการพยาบาลตามวัตถุประสงค์ของรายวิชา โดยบูรณาการการบริการชุมชนด้านงานอนามัยแม่และเด็ก การส่งเสริมสุขภาพเด็กวัยเรียน การดูแลสุขภาพผู้สูงอายุ และการให้ความรู้ชุมชนเรื่องปฐมพยาบาลเบื้องต้น โดยทำงานร่วมกับชุมชน และประยุกต์ให้เข้ากับวัฒนธรรมและความเชื่อของชุมชน

8) อาจารย์ติดตามนิเทศการฝึกปฏิบัติงานของนักศึกษา และร่วมกับนักศึกษาในการให้บริการชุมชน

9) ประเมินผลการดำเนินงานร่วมกันระหว่างอาจารย์ นักศึกษา ครูอาสาสมัคร ผู้นำชุมชน และคนในชุมชน

**6.2 เทคนิคหรือกลยุทธ์ที่ทำให้เกิดความสำเร็จของการสอนเชิงบูรณาการ**

1) คณะให้ความสำคัญและกำหนดนโยบายชัดเจนให้อาจารย์ในแต่ละสาขาวิชามีส่วนร่วมในการจัดการเรียนการสอนที่บูรณาการการบริการชุมชนในพื้นที่และในแหล่งฝึกปฏิบัติ

2) การยอมรับของชุมชนที่มีต่อนักศึกษา อาจารย์ และทีมงาน ทำให้เกิดการทำงานร่วมกับชุมชนเป็นภาคีเครือข่ายที่เข้มแข็ง ระหว่างหน่วยงาน โรงพยาบาล ครูในพื้นที่ และคณะพยาบาลศาสตร์ มีการวางแผนการดำเนินงาน ติดต่อสื่อสาร ประสานงาน ดำเนินการโดยมีความยืดหยุ่น ประเมินความเป็นไปได้ และปรับเปลี่ยนแผนการดำเนินงานตามความจำเป็น ส่งผลให้การดำเนินงานประสบความสำเร็จ

3) อาจารย์ใช้ทักษะเชิงบูรณาการทั้งการพยาบาลชุมชน การพยาบาลมารดา ทารก และการผดุงครรภ์ และการบริหารจัดการทางการพยาบาลในการจัดการเรียนการสอนการฝึกปฏิบัติการพยาบาลของนักศึกษา และใช้วิธีการสอนที่เน้นให้ผู้เรียนตั้งคำถามและแสวงหาคำตอบ โดยการศึกษาค้นคว้าด้วยตนเองจากสถานการณ์จริง อาจารย์ทำหน้าที่เป็นพี่เลี้ยงให้คำชี้แนะ การฝึกปฏิบัติงานและการดำเนินงานการบริการชุมชนได้เปิดโอกาสให้นักศึกษามีประสบการณ์การแก้ปัญหาด้วยตนเอง และลงมือปฏิบัติจริงทุกขั้นตอน โดยอาจารย์ร่วมปฏิบัติกับนักศึกษาจนนักศึกษาบรรลุผลการเรียนรู้ตามที่กำหนดในรายวิชา

**6.3 ผู้ที่มีส่วนร่วมทำให้เกิดความสำเร็จและบทบาทของบุคคลนั้น**

1) จุดเริ่มต้นของความสำเร็จ เกิดจากคณบดีคณะพยาบาลศาสตร์ มหาวิทยาลัยรังสิต ผู้ริเริ่มและสร้างแรงบันดาลใจให้กับทีมอาจารย์และนักศึกษา รวมทั้งสนับสนุนให้มีการบูรณาการการจัดการเรียนการสอนรายวิชาภาคปฏิบัติกับการบริการชุมชนเพื่อช่วยเหลือให้เกิดโครงการการดูแลสุขภาพของคนในพื้นที่ห่างไกล

2) ความสำเร็จต่อมาเกิดจากความร่วมมือของคณะทำงานศูนย์วิจัยและบริการเพื่อชุมชนและสังคม สำนักวิจัยและบริการวิทยาศาสตร์และเทคโนโลยี มหาวิทยาลัยเทคโนโลยีพระจอมเกล้าธนบุรี (มจธ.) ผู้ให้คำปรึกษาและสนับสนุนการดำเนินงานในพื้นที่

3) คณะกรรมการบริหารหลักสูตร อาจารย์สาขาการพยาบาลอนามัยชุมชนและสาขาการพยาบาลสตรีและเด็ก ได้กำหนดให้พื้นที่อำเภออมก๋อยและโรงพยาบาลอมก๋อยเป็นแหล่งฝึกปฏิบัติในรายวิชาปฏิบัติการการพยาบาลอนามัยชุมชน รายวิชาปฏิบัติการการพยาบาลมารดา ทารก และการผดุงครรภ์ และรายวิชาปฏิบัติการการพยาบาลรวบยอด และมอบหมายให้อาจารย์ในสาขาเป็นอาจารย์นิเทศ

4) บุคลากรของโรงพยาบาลอมก๋อยและคนในพื้นที่อำเภออมก๋อย ได้แก่ อบต. ครู อสม. และประชาชนได้สนับสนุนการฝึกปฏิบัติการพยาบาลของนักศึกษา เป็นแหล่งเรียนรู้และสร้างประสบการณ์การเรียนรู้ที่สำคัญแก่นักศึกษา

5) พลังของนักศึกษาพยาบาลที่ปฏิบัติงานในพื้นที่ตลอดระยะเวลา 1 เดือน ทำให้โครงการสำเร็จลุล่วงอย่างดียิ่ง เกิดผลลัพธ์ที่ดีต่อสุขภาพอนามัยของประชาชนในชุมชนอำเภออมก๋อย และต่อการพัฒนาตนเอง

**6.4 อุปสรรคหรือปัญหาในการทำงาน และแนวทางในการแก้ปัญหา/อุปสรรคดังกล่าว**

อุปสรรคที่สำคัญของการดำเนินงาน ส่วนใหญ่เกิดจากความจำกัดในการสื่อสาร วัฒนธรรม และวิถีชีวิต การแก้ไขปัญหาที่ได้ดำเนินการในส่วนของวัฒนธรรม เริ่มต้นจากการศึกษา ทำความเข้าใจ ยอมรับ และเน้นการบูรณาการและการทำงานแบบมีส่วนร่วม ซึ่งก็สามารถทำให้การดำเนินการง่ายขึ้น ความแตกต่างด้านภาษา คนในชุมชนส่วนใหญ่พูดภาษากะเหรี่ยง มีน้อยมากที่สามารถพูดภาษาไทยได้ การแก้ไขเบื้องต้นจึงต้องใช้ล่ามที่เป็นครู นักเรียน และชาวบ้านที่พูดภาษาไทยได้ เป็นแกนนำในการส่งต่อข้อมูล การรับสาร และประสานงานต่างๆ ส่วนการไม่รู้หนังสือของคนในชุมชน อาจารย์และนักศึกษาได้พัฒนาสื่อการให้ความรู้ทางสุขภาพในรูปแบบมัลติมีเดียขึ้น เพื่อให้คนในชุมชนสามารถเข้าถึงข้อมูลได้ง่าย ชัดเจน และทั่วถึง

**7. ผลลัพธ์หรือความสำเร็จที่เกิดขึ้น และสิ่งที่ผู้เล่าเรื่องที่ได้เรียนรู้จากประสบการณ์ดังกล่าว**

**7.1 ผลลัพธ์หรือความสำเร็จที่เกิดขึ้น**

1) การจัดการเรียนการสอนเชิงบูรณาการ กับการให้บริการแก่ชุมชน โดยนำความรู้ในศาสตร์ต่างๆ มาดูแลสุขภาพของคนในชุมชนแบบองค์รวม เน้นการมีส่วนร่วมและสร้างความเข้มแข็งของชุมชนตามกลุ่มเป้าหมาย ดังนี้

1.1) งานอนามัยแม่และเด็ก หญิงตั้งครรภ์ หญิงหลังคลอด ผู้ดูแลเด็กแรกเกิดถึง 5 ปี ครู และอสม.ได้รับความรู้ในเรื่องการดูแลสุขภาพของหญิงตั้งครรภ์ หญิงหลังคลอด และการเลี้ยงดูเด็ก ตลอดจนมีการเยี่ยมบ้านและครอบครัว ทารกได้รับการประเมินภาวะโภชนาการ แม่หลังคลอดได้รับการสอนและคำแนะนำเกี่ยวกับภาวะโภชนาการของทารกและการอุ้มลูกกินนมจากเต้า

1.2) งานส่งเสริมสุขภาพเด็กนักเรียน นักเรียนในศูนย์การเรียนชุมชนชาวไทยภูเขา “แม่ฟ้าหลวง” ได้รับการประเมินภาวะสุขภาพ การวัดสายตา การวัดการเจริญเติบโต และได้รับการดูแลเรื่องสุขอนามัย สิ่งแวดล้อมบริเวณบ้านที่อยู่อาศัย

1.3) งานดูแลสุขภาพผู้สูงอายุ ผู้สูงอายุตามบ้านได้รับคำแนะนำเกี่ยวกับการดูแลสุขภาพตามวัย และปัญหาเฉพาะโรคประจำตัวเรื้อรัง เช่น โรคเบาหวาน ความดันโลหิตสูง ต่อมลูกหมากโต เป็นต้น

1.4) งานปฐมพยาบาลเบื้องต้น ครู อสม. และคนในชุมชนได้รับความรู้เกี่ยวกับการปฐมพยาบาลเบื้องต้นเพื่อให้สามารถดูแลตนเอง ครอบครัว เมื่อเจ็บป่วยเบื้องต้นได้ เช่น การดูแลบาดแผล การปฐมพยาบาลเมื่อถูกแมลงสัตว์กัดต่อย กระดูกหัก การช่วยฟื้นคืนชีพ การเช็ดตัวลดไข้ เป็นต้น

2) เกิดเครือข่ายความร่วมมือกับหน่วยงานภายนอก โดยมีการติดต่อประสานงานกับหน่วยงานภาครัฐที่รับผิดชอบพื้นที่ เช่น โรงพยาบาล องค์การบริหารส่วนตำบล ผู้นำชุมชน ครู อสม. เป็นต้น ทำให้เกิดการร่วมรับรู้ ร่วมคิด ร่วมตัดสินใจ และร่วมลงมือกระทำอย่างเข้มแข็ง และต่อเนื่อง

3) นักศึกษาได้เกิดการเรียนรู้ทักษะต่าง ๆ ในการปฏิบัติการพยาบาล ได้บูรณาการความรู้ทางทฤษฎีสู่การปฏิบัติในสถานการณ์จริง ได้เรียนรู้การให้การพยาบาลแก่บุคคลต่างวัฒนธรรมและการทำงานร่วมกับบุคคลฝ่ายต่าง ๆ นักศึกษาเกิดความภาคภูมิใจที่ได้ทำประโยชน์แก่ชุมชน และเกิดจิตสำนึกของการทำประโยชน์แก่ผู้อื่นและสังคม

**7.2 การเรียนรู้ของผู้เล่าเรื่องจากประสบการณ์ความสำเร็จดังกล่าว**

การเรียนรู้ที่ได้รับมีหลากหลายล้วนเป็นประสบการณ์ของชีวิตที่มีคุณค่า เป็นโอกาสที่หาได้ยากของการใช้ชีวิตที่ต่างวัฒนธรรม ต่างถิ่น ต่างภาษา เป็นความท้าทายในการออกแบบการเรียนการสอนของภาคปฏิบัติในรูปแบบใหม่ นอกจากนี้ยังเรียนรู้การมีจิตอาสาที่เน้นการให้และการแบ่งปันที่แท้จริง